Prins William: - Trist at mamma ikke får møte Kate
Den britiske prinsen fyller 30 år 21. juli og får med det tilgang på arven fra sin avdøde mor, den berømte prinsesse Diana. I et åpenhjertig TV-intervju med ABC News forteller prins William at han stadig tenker på at han skulle ønske moren hadde fått møte hans kjære hertuginne Kate. - Jeg er bare veldig lei meg for at mamma aldri får sjansen til å møte Kate, sier William. Prinsesse Diana døde i en dramatisk bilulykke i 1997 da prins William bare var 15 år gammel, mens broren Harry var 12. BAKGRUNN: William til Kate i kirken: «You are beautiful»29. april i fjor gikk William til alters med Kate med en storslagen seremoni i London, og prinsen innrømmer at det var vanskelig å ikke ha moren på plass. - Det er den dagen siden hun døde at jeg tenkte at det ville virkelig vært fantastisk om hun var her. Det er så trist, for henne mest av alle, at hun ikke kunne være der. Jeg tror hun ville elsket den dagen, forteller William. Han måtte forberede seg mentalt på å ikke ha moren tilstedet, og forklarer i intervjuet at han strevde med å holde tårene tilbake under seremonien. - Men jeg tror hun ville vært veldig stolt av både meg og Harry, sier prins William. Hedrer moren Helt siden han ble sammen med Kate har prins William hyllet moren ved en rekke anledninger. Blant annet fikk hertuginne Kate forlovelsesringen som en gang tilhørte prinsesse Diana - en 18 karats kreasjon med diamanter og safirer. Det var nok heller ikke tilfeldig at den verdensberømte fotografen Mario Testino tok forlovelsesbildene til Kate og William. Han var en av Dianas favorittfotografer og står bak en av hennes mest kjente bildeserier som han skjøt bare fem måneder før hun døde. Kate og William har også engasjert seg og stilt opp for kreftsyke barn, noe også Diana gjorde i sin tid. Parets London-hjem er dessuten den samme leiligheten i Kensington Palace som William bodde sammen med broren og moren etter at hun skilte seg fra deres far, prins Charles, fram til hun døde.
Prins William (29) tror moren ville vært stolt da han og hertuginne Kate (30) ga hverandre sitt «ja».